آوروپا اتفاقی کومیسیونونون کؤچ، ایچ ایشلر و وطنداش‌لیق عذره نماینده‌سی دیمیتریس آوراموپولوس تورکیه ایله بیرلیک آراسین‌داکی "گئری قبول" موقاویله‌سی‌نین داوام ائتمه‌سی اوچون بوتون قایناق‌لاردان ایستیفاده ائدیلمه‌نین  واجیب‌لیگینی دئدی.
دیمیتریس آوراموپوولوس یونان نین پایتاختی آتن-ده تشکیل ائدیلن "آوروپا قاچقین آژانسی" توپلانتی‌سیندا ایشتیراک ائتدی.
آوروپا‌داکی قاچقین بحرانینی دیرلن‌دیرن آوراموپولوس بحرانین داوام ائتدیگینه دقت چکه‌رک دئدی کی، کئچن آیلاردا 8 مینه یاخین قاچقین یونان و ایتالیا‌دان دیگر آوروپا اؤلکه‌لرینده یئرلشدیریلدی. آوروپا اؤلکه‌لری قاچقین‌لارلا علاقه‌لی سوزلرینی عاجیل اولاراق یئرینه یئتیرمه‌لی‌دیر.
تورکیه ایله آوروپا بیرلیگی آراسین‌داکی قاچقینلارا دایر موقاویله‌نین ایشله‌دیگینی ایفاده ائدن آوراموپولوس وورغولادی کی، بو موقاویله‌نین ایشلمه‌یه داوام ائتمه‌سی اوچون الدکی بوتون ایمکان‌لاری سفربر ائتمه‌لییک. بو، بیرلیگین ایلک پلاندا اوستونلوک وئرجگی مسئله اولما‌لی‌دیر و بونا عمل ائدیلمه‌لی‌دیر.
آوروپا قاچقین آژانسی‌نین دیرکتورو خوزه کائیرا-ده تورکیه ایله بیرلیگ آراسین‌داکی موقاویله ایله مقصدلرینه عمومی ‌لیکده نایل اولدوق‌لارینی بیلدیردی. او بو چرچیوه‌ده تورکیه ایله علاقه‌لرین مثبت اولدوغونو و بو شکیلده داوام ائتمه‌سینه اومیدلی اولدوق‌لارینی دا سؤیله‌دی.
